Ministrul Economiei, Niculae Bădălău, a anunțat vineri, într-o postare pe Facebook, că va construi la Giurgiu unul dintre cele mai mari aeroporturi private din Europa. Compania care se va ocupa de construcția aeroportului este din Emiratele Arabe, iar la proiect va contribui și Guvernul. Bădălău susține că lucrările ar putea începe în octombrie, însă locația este secretă.

„Săptămâna aceasta am avut o întâlnire, alături de premierul Viorica Dăncilă, cu reprezentanţii companiei ce se va ocupa de construcţia aeroportului privat de la Giurgiu. În octombrie ar putea începe lucrările la Aeroportul Constantin Brâncuşi ce se va întinde pe 2.500 de hectare. Este un aeroport privat, iar Ministerul Economiei, alături de alte multe ministere, îşi vor aduce contribuţia la această investiţie.”, a scris Niculae Bădălău.

Ministerul pe care îl conduce Bădălău se va implica în construirea unei stații de 350 de megawati.

„Instituţia pe care o conduc va contribui la construirea unei staţii de putere de 350 de megawati. Se vor implica şi firme româneşti, dar, de asemenea, şi autorităţile judeţene ar putea avea o contribuţie.”, mai scrie Bădălău.

Conform ministrului Economiei, aeroportul va fi atât pentru pasageri, cât și pentru marfă și va fi unul dintre cele mai mari aeroporturi din Europa.

„Aeroportul va fi şi pentru pasageri şi pentru marfă. Va fi unul dintre cele mai mari aeroporturi din Europa, iar compania ce va investi este din Emiratele Arabe.”, susține ministrul Economiei.

Locul unde va fi construit este, deocamdată, confidenţial, iar construcția aeroportului ar putea fi gata în maximum 5 ani. De asemenea, Bădălău susține ca va fi construită o bucată de autostradă special către aeroportul de la Giurgiu.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media